CELEX: 32013R0398
Language: ro
Date: 2013-04-30 00:00:00
Title: Regulamentul de punere în aplicare (UE) nr. 398/2013 al Comisiei din 30 aprilie 2013 de modificare a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR

1.5.2013   
            
            
               RO
            
            
               Jurnalul Oficial al Uniunii Europene
            
            
               L 120/9
            
         REGULAMENTUL DE PUNERE ÎN APLICARE (UE) NR. 398/2013 AL COMISIEI
   din 30 aprilie 2013
   de modificare a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
   întrucât:
   
               (1)
            
            
               Regulamentul (CE) nr. 883/2006 al Comisiei (2) stabilește anumite cerințe și norme speciale, între altele, cu privire la ținerea evidenței conturilor și declarațiile de venituri și cheltuieli ale agențiilor de plăți, precum și rambursarea cheltuielilor de către Comisie în temeiul Regulamentului (CE) nr. 1290/2005.
            
         
               (2)
            
            
               Conform articolului 26 alineatul (5) din Regulamentul (CE) nr. 1290/2005, Comisia trebuie să efectueze plăți intermediare în termen de 45 de zile de la data înregistrării unei declarații de cheltuieli care îndeplinește cerințele prevăzute la alineatul (3) din articolul respectiv.
            
         
               (3)
            
            
               În conformitate cu articolul 16 alineatul (4) din Regulamentul (CE) nr. 883/2006, Comisia poate suspenda termenul de plată prevăzut la articolul 26 alineatul (5) din Regulamentul (CE) nr. 1290/2005, pentru o parte sau pentru toată suma care face obiectul cererii de plată, până la depunerea declarației de cheltuieli pentru perioada următoare, în cazul în care Comisia a solicitat de la statul membru informații suplimentare referitoare în special la dezacorduri, diferențe de interpretare sau inconsecvențe privind o declarație de cheltuieli.
            
         
               (4)
            
            
               Pentru a garanta că fondurile Uniunii sunt utilizate în conformitate cu normele aplicabile, articolul 59 alineatul (6) din Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3) prevede că Comisia întrerupe termenele de plată sau suspendă plățile în conformitate cu normele sectoriale.
            
         
               (5)
            
            
               În conformitate cu articolul 9 alineatul (2) din Regulamentul (CE) nr. 1290/2005, Comisia trebuie să verifice existența și buna funcționare în statele membre a sistemelor de gestionare și control și să reducă ori să suspende plățile intermediare, în special în cazul în care aceste sisteme sunt deficiente. În plus, în conformitate cu articolele 27 și 27a din regulamentul respectiv, Comisia poate reduce sau suspenda plățile intermediare în cazul în care un stat membru nu îi furnizează informații suplimentare satisfăcătoare atunci când i se solicită.
            
         
               (6)
            
            
               Pentru a proteja interesele financiare ale Uniunii în ceea ce privește Fondul european de garantare agricolă și Fondul european agricol pentru dezvoltare rurală, este necesar să se mărească numărul cazurilor prevăzute la articolul 16 alineatul (4) din Regulamentul (CE) nr. 883/2006 în care termenul pentru plățile intermediare poate fi întrerupt, astfel încât să se acopere și situațiile în care informațiile furnizate Comisiei sugerează prezența unor nereguli în legătură cu o cerere de plată sau deficiențe în funcționarea sistemului de gestionare și control al unui stat membru.
            
         
               (7)
            
            
               Prin urmare, Regulamentul (CE) nr. 883/2006 ar trebui modificat în consecință.
            
         
               (8)
            
            
               Comitetul pentru fondurile agricole nu a emis niciun aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   La articolul 16 din Regulamentul (CE) nr. 883/2006, alineatul (4) se înlocuiește cu următorul text:
   
      „(4)   În cazul în care sunt necesare verificări suplimentare din cauza unui dezacord, a unei diferențe de interpretare sau a unei inconsecvențe legate de o declarație de cheltuieli pentru o perioadă de referință, care rezultă în special din necomunicarea informațiilor solicitate în temeiul Regulamentului (CE) nr. 1698/2005 și al normelor sale de aplicare, sau din cauza existenței unor dovezi că cheltuielile incluse în declarația de cheltuieli sunt afectate de o neregulă cu consecințe financiare grave sau că există deficiențe în funcționarea sistemului de gestionare și control pentru dezvoltare rurală, statul membru în cauză, la cererea Comisiei, trebuie să furnizeze informații suplimentare într-un termen precizat în respectiva cerere în funcție de gravitatea problemei. Aceste informații suplimentare se transmit prin intermediul sistemului securizat de schimb de informații menționat la articolul 15 al doilea paragraf din prezentul regulament.
      Termenul de plată prevăzut la articolul 26 alineatul (5) din Regulamentul (CE) nr. 1290/2005 poate să fie întrerupt pentru o parte sau pentru toată suma care face obiectul cererii de plată, de la data transmiterii cererii de informații până la data primirii informațiilor solicitate și cel târziu până la data depunerii declarației de cheltuieli pentru perioada următoare.
      În cazul în care statul membru în cauză nu răspunde cererii de informații suplimentare în termenul precizat în respectiva cerere sau dacă răspunsul este considerat nesatisfăcător ori demonstrează că normele aplicabile nu au fost respectate sau că fondurile Uniunii au fost utilizate în mod necorespunzător, Comisia poate suspenda sau reduce plățile în conformitate cu articolul 27 alineatul (3) din Regulamentul (CE) nr. 1290/2005.”
   
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 aprilie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 209, 11.8.2005, p. 1.
   
      (2)  JO L 171, 23.6.2006, p. 1.
   
      (3)  JO L 298, 26.10.2012, p. 1.